ครั้งแรกที่ได้ยินชื่อร้าน C'est Si Bon ซึ่งแปลว่า อร่อยอะไรเช่นนี้ กอปรกับเจ้าของร้านเรียนจบจาก Le Cordon Bleu ก็ทำให้รู้สึกอยากลองขึ้นมาทันที โดยเริ่มจากการติดตามใน Facebook ก่อน และพอมีโอกาสไปโคราช จึงไม่พลาดที่จะลอง
ร้านนี้อยู่ติดกับตัวเมืองโคราช เดินทางสะดวก อยู่ในโครงการ Times Square มีที่จอดรถสะดวกสบาย หน้าโครงการมีป้ายเด่นชัด ชื่อ C'est Si Bon Boulangerie et Café ภายในร้านมีการตกแต่งอย่างเก๋และมีสไตล์ มีโต๊ะยาว 1 โต๊ะที่นั่งได้ประมาณ 20 คน บนเพดานห้อยอุปกรณ์ในการทำครัว ผนังตกแต่งด้วย certificate ของเจ้าของร้านที่จบหลายหลักสูตรจากสถาบันต่างๆ ผนังที่ติดกันตกแต่งด้วยกระดานดำ เขียนชื่อร้านและรูปเบเกอรี่ต่างๆ ถัดไปจะเป็นห้องน้ำ และที่น่าสนใจคือครัวแบบกระจก ที่สามารถมองเห็นเจ้าของร้านและพนักงานกำลังทำขนมอยู่ 
ถัดมาจะเป็นตู้เค้ก ซึ่งวางเรียงรายขนมต่างๆ ถ้าเป็นขนมเค้กจะวางในตู้ ขนมปังต่างๆ จะวางไว้บนตู้ ต่อมาเคาน์เตอร์ ซึ่งข้างเคาน์เตอร์อีกด้านหนึ่งจะเป็นที่วางชนมปังต่างๆ  และครัวซองต์ ด้านหน้าตู้เค้กและเคาน์เตอร์มีที่นั่งอีกประมาณ 6-10 คน โดยมีโต๊ะเล็ก 3 โต๊ะ โซฟายาว 1 ตัว เก้าอี้เดี่ยวอีก 3 ตัว
วันนี้สั่งเค้ก Mocha Almond ราคา 125 บาท ทานแล้วรู้เลยว่าใช้วัตถุดิบอย่างดี อัลมอนด์หอม ครีมกาแฟหอมเนยมากๆ เนื้อเค้กไม่กระด้าง ใครที่ชอบทานกาแฟขอแนะนำตัวนี้ Canelé (กานเล่) ราคา 65 บาท เป็นขนมโบราณจากแคว้นบอร์โดซ์ (Bourdeux) ประเทรั่งเศส เป็นขนมที่ได้รับความนิยมมาก มีส่วนผสมของไข่ นม แป้ง น้ำตาล วนิลา และเหล้าดาร์กรัม รสชาติจะหอมหวาน ทางร้านจะอบใหม่ทุกวัน วันละ 13 ชิ้น ต่อมาเป็น Orange cake ราคา 85 บาท ตัวนี้รู้สึกเฉยๆ เนื้อเค้กแห้งไปหน่อย แต่หน้าตาสวยงาม เหมาะกับการตัดความเลี่ยนของเค้กครีม และที่ขาดไม่ได้คือเค้ก Concorde ราคา 115 บาท เป็นเค้กช็อกโกแลตรูปโดมที่อร่อยมาก มีช็อกโกแลตกรอบๆ ประดับด้านนอกของตัวเค้ก สำหรับตัวเองแล้ว เค้กนี้ถือได้ว่าเป็น signature ของร้าน คนที่ไม่ทานช็อกโกแลตยังชิมและชมว่าอร่อยจริงๆ 
ที่จริงแล้วครัวซองต์ของที่นี่ก็อร่อยมาก แต่ไม่ได้ถ่ายรูปมาเพราะสั่งกลับมาทานที่บ้าน ครัวซองต์ธรรมดาราคาชิ้นละ 55 บาท ส่วนครัวซองต์โฮลวีตราคาชิ้นละ 65 บาท อร่อยมากทั้ง 2 แบบ แต่โดยส่วนตัวชอบแบบโฮลวีทมากกว่า พนักงานเอาใจใส่ในการให้คำแนะนำว่าถ้านำครัวซองต์มาทานในวันพรุ่งนี้ต้องทำอย่างไรจึงจะอร่อย 
ราคาของเค้กถือว่าเหมาะสมกับคุณภาพของเค้ก การบริการ และบรรยากาศ ที่นี่มี Wifi และน้ำเปล่าฟรี โดยที่น้ำเปล่าสามารถบริการตัวเองได้ ร้านนี้เหมาะกับทุกเพศทุกวัย โดยเฉพาะคนที่ชอบทานขนมที่ดีมีคุณภาพ